Ododo me 54: Laco Matek Loyo Ducu
INGEYO nying laco matek loyo ducu ma okwo con? En obedo langolkop ma nyinge Samson. Jehovah aye omiyo Samson tekone-ni. Kadi wa i kare ma pud peya kinywalo Samson, Jehovah owaco bot minne ni: ‘Cokcokki ibinywalo latin laco. En bitelo yo i laro Icrael ki i cing jo Piliciti.’
Lupiliciti gubedo jo maraco ma gikwo i lobo Kanaan. Gitye ki lumony mapol dok onongo giuno Luicrael mada. I kare mo, ka Samson onongo tye ka cito ka ma Lupiliciti gikwo iye, labwor mo madit ma tye ka mor obino me rwatte kwede. Ento Samson oneko labwor-ri ki cinge nono. En bene oneko Lupiliciti maraco mia mapol.
Lacen Samson ocako mito dako mo ma nyinge Delila. Lutela jo Pilicti ducu gucikke ni ngat acel acel ki i kin-gi bimiyo ki Delila ryal cekel 1,100 ka en otito botgi gin ma miyo Samson tek tutwal. Delila mito cente meno ducu. En pe obedo larem me ada, pa Samson nyo pa jo pa Lubanga. Pi meno en obedo ka penyo Samson teretere gin ma miyo en bedo tek tutwal-li.
Motmot, Delila oweko Samson omedo ki tucce mung me tekone-ni. En owaco ni: ‘Yer wiya pud peya kinyaro. Cakke i kare me nywala, Lubanga oyera me bedo laticce ma pire tek ma kilwongo ni Ngat Mudyere. Ka kinyaro yer wiya, ci tekona rwenyo woko.’
Tekki Delila oniang man, en oweko Samson onino i eme. Ci olwongo laco mo obino onyaro yer wiye woko. Ka Samson oco, tekone onongo dong orwenyo woko. Lupiliciti dong gubino ci gumake. Gin gukolo nyig wange aryo-ni, ci guloke odoko opiigi.
I nino mo acel Lupiliciti guyubo karama madit me woro lubangagi Dagon, ci gukelo Samson woko ki i ot mabuc me anywara. Yer wi Samson onongo olot woko doki. Samson owaco bot latin awobi ma onongo tye ka peye ni: ‘Wek kong agud wir ma ot-ti ocung i wigi-ni.’ Ci Samson olego Jehovah pi teko, ci omako wir. En odange ni: ‘Wek ato ki Lupiliciti.’ Onongo tye Lupiliciti 3,000 i karama-ni, dok ka Samson otyelle ojenge i kom wir magi, ot opoto piny ci oneko jo maraco magi ducu.
Lungolkop cura 13 nio wa i 16.
Peny
- Laco ma obedo tek loyo ducu ni nyinge anga, dok anga ma omiye teko meno?
- I nino mo acel ngo ma Samson otimo i kom labwor mo madit, kit macalo i tye ka neno-ne ki i cal-li?
- Mung ango ma Samson tye ka wacone bot Delila ki i cal-li, dok man omiyo Lupiliciti gubino ci gumake iye nining?
- Samson okelo to i kom lumone 3,000 ma Lupiliciti i nino me to-ne nining?
Peny mukene
- Kwan Lungolkop 13:1-14.
Manoa gin ki dakone gumiyo lanen maber bot lunyodo i yo me gwoko lutinogi nining? (Lungol. 13:8; Jab. 127:3; Ep. 6:4)
- Kwan Lungolkop 14:5-9 ki 15:9-16.
Gin ma gicoyo piny i kom Samson pi neko labwor, codo tol awiya manyen ma kitweyo en kwede, ki dok cogo cwak kana me neko dano 1,000 nyuto gin ango i kom cwiny maleng pa Jehovah?
Cwiny maleng konyowa i kare ni nining? (Lungol. 14:6; 15:14; Jek. 4:6; Tic 4:31)
- Kwan Lungolkop 16:18-31.
Bedo ki jo maraco ogudo kwo pa Samson nining, dok ngo ma watwero pwonyo ki i kop man? (Lungol. 16:18, 19; 1 Kor. 15:33)
luo_Latn luo_Latn luo_Latn luo_Latn luo_Latn luo_Latn luo_Latn ita_Latn hat_Latn luo_Latn mri_Latn luo_Latn luo_Latn kin_Latn twi_Latn luo_Latn kea_Latn luo_Latn luo_Latn twi_Latn luo_Latn